|  |
| --- |
|  Grb-Srbija_2008 **РЕПУБЛИКА СРБИЈА** **Рашки управни округ** **САВЕТ ОКРУГА** **Број:**001670798 2024 41119 000 000 060 103 **Датум:21.05.2024. године** **К Р А Љ Е В О**  |
|
| З А П И С Н И К |

Сачињен на првој седници Савета Рашког управног округа која је одржана 21.05.2025. године у Краљеву у Сали за састанке начелника Рашког управног округа.

Почетак седнице у 11.00 сати.

Седници присуствују чланови Савета: Стефан Аџић-начелник РУО, Нихат Бишевац - градоначелник Града Нови Пазар, Рефадија Адемовић – председница Општине Тутин, Немања Поповић – председник Општине Рашка и Саша Грковић – помоћник председника Општине Врњачка Бања по овлашћењу председника општине Врњачка Бања.

Седници присуствују и: Дејан Сеизовић – начелник Одељења за ванредне ситуације МУП-а Републике Србије у Краљеву и начелник Окружног штаба за ванредне ситуације Рашког управног округа.

Записник води Милоје Кундовић, секретар Савета.

Седници присуствују и представници локалних медија.

Предложени дневни ред:

1. Упознавање са новим саставом Савета Рашког управног округа – председник Савета,
2. Информација о иницијативи Службе за управљање кадровима Владе Републике Србије за организовање службених просторија у Краљеву и Новом Пазару у којима би се обављали послови провере општих функционалних компетенција кандидата који преко јавних конкурса конкуришу за рад у државној управи,
3. Упознавање са Предлогом новог састава Окружног штаба за ванредне слитуације Рашког управног округа, надлежностима и активностима ОШЗВС РУО у 2024. години – известилац Дејан Сеизовић,
4. Разно.

Стефан Аџић, поздравља све присутне на седници и изражава захвалност на одзиву. Упознаје присутне са предложеним дневним редом. Није било примедби нити нових предлога у вези предложеног дневног реда, те је исти једногласно усвојен.

I

Председник Савета информисао је присутне да је почев од 01.03.2024. године ступио на дужност начелника Рашког управног округа те да је самим тим по Уредби о савету управног округа и председник Савета Рашког управног округа. Представио је и остале чланове Савета и изразио наду да ће Савет Рашког управног округа вршити своју функцију како то предвиђа закон и Уредба о савету управног округа и да ће се седнице редовно одржавати у складу са Пословником о раду.

II

По овој тачки дневног реда председник Савета је упознао присутне да је недавно имао састанак са директором Службе за управљање кадровима Владе Републике Србије, господином Данилом Рончевићем, те да је том приликом покренута иницијатива да се на подручју Града Краљево и Града Нови Пазар пронађе адекватан простор који би Служба за управљање кадровима опремила одговарајућом опремом, и да се у том простору убудуће спроводи поступак провере општих функционалних компетенција кандидата који преко расписаних огласа, конкуришу за рад у органима државне управе. На овакав начин би се Служба за управљање приближила учесницима огласа, који не би морали неколико пута да путују за Београд ради спровођења провере општих функционалних компетенција, већ би се то обављало у Краљеву, односно Новом Пазару. Сматра да је иницијатива веома добра и да би је требало подржати. Предлаже да се он, као председник Савета и градоначелник Новог Пазара, задуже за проналажење адекватног простора у Краљеву и Новом Пазару и да са диреттором Службе за управљање кадровима доведу до краја овај посао.

Предлаже да се саслуша Извештај и по трећој тачки дневног реда који ће поднети Дејан Сеизовић, па да се онда води расправа по свим тачкама дневног реда.

III

Дејан Сеизовић – поздравља све присутне и истиче да је Одлуком Владе РС 05 број 02-4053/2024 од 09.05.2024. године образован Републички штаб за ванредне ситуације (Одлука је објављена у Службеном гласнику РС број 42 од 09.05.2024. године).

Напомиње да је Републичком штабу за ванредне ситуације из Рашког управног округа упућен предлог за образовање Окружног штаба за ванредне ситуације Рашког управног округа и ових дана се очекује Одлука Републичког штаба за ванредне ситуације по том питању.

Члановима Савета је прочитао састав новопредложеног састава Окружног штаба за ванредне ситуације Рашког управног округа.

Даље, чланове Савета упознао је са Годишњим планом рада Окружног штаба за ванредне ситуације у 2024. години, који документ носи број 9/2023 од 07.11.2023. године. (Документ у прилогу и чини саставни део записника).

Члановима Савета је презентирао и документ Предлог извештаја о раду Окружног штаба за ванредне ситуације Рашког управног округа за 2023. годину, који је достављен Републичком штабу за ванредне ситуације, који је заведен под бројем 2/2024 од 13.02.2024. године.

У Извештају је приказано следеће:

* Подаци о планираним и реализованим активностима у складу са Годишњим планом рада,
* Табеларни преглед одржаних редовних и ванредних седница Окружног штаба са бројем и врстом усвојених докумената,
* Табеларни преглед одржаних редовних и ванредних седница штабова за ванредне ситуације са територије Рашког управног округа,
* Табеларни преглед проглашених и укинутих ванредних ситуација као и разлог проглашења у 2023. години, као и ванредних ситуација које су и даље на снази и разлог трајања ванредне ситуације,
* Опис главних-битних активности субјеката од посебног значаја,
* Опис главних-битних активности осталих субјеката са акцентом на активностима током ванредне ситуације,
* Подаци о доношењу плана за наредну годину и извештаја о раду за предходну годину штабова за ванредне ситуације јединица локалне самоуправе,
* Проблеми у раду штаба за ванредне ситуације за предходну годину са предлозима за њихово решавање.

Известилац је члановима Савета дао детаљно образложења сваке ставке из извештаја (документ у прилогу и чини саставни део записника).

Известилац је посебно нагласио досадашњу веома добру сарадњу између градских и општинских штабова за ванредне ситуације и Окружног штаба, посебно наводећи процедуру која је прописана, а односи се на тражење помоћи од Републичког штаба за ванредне ситуације у ситуацијама када је проглашена ванредна ситуација у ЈЛС, а оне саме нису у могућности да је на адекватан начин реше или немају довољно ресурса за то. Тражење помоћи дозвољено је искључиво преко Окружног штаба за ванредне ситуације а процедура је строго формална и о томе постоји обавезујућа инструкција Републичког штаба за ванредне ситуације.

У дискусији сви чланови Савета су подржали, као добру, иницијативу која је образлагана под тачком 1. дневног реда и сматрају да је што пре треба операционализовати.

По другој тачи дневног реда чланови Савета су оценили да је сарадња Штабова за ванредне ситуације у ЈЛС и Окружног штаба добра, да су сви проблеми решавани благовремено и да је у предходној години то посебно дошло до изражаја код великих поплава које су биле на овом подручју.

Чланови Савета су као проблем у својим ЈЛС истакли проблем недовољне кадровске попуне у градским/општинским управама, посебно у инспекцијским службама, а нарочито на радном месту – грађевински инспектор (Врњачка Бања, Рашка и Тутин где имају по једног извршилаца на тим пословима, што никако не задовољава њихове потребе). Проблем је што за те послове нико није заинтересован због веома ниске плате. Члан Савета из Новог Пазара износи иницијативу да се у Рашком управном округу, са местом рада у Новом Пазару, систематизује и попуни једно радно место за послове – републички грађевински инспектор, који би доста помогао на пословима сузбијања бесправне градње на том подручју.

На подручју општина Рашка и Врњачка Бања у току туристичке сезоне број грађана у тим туристичким центрима се значајно повећава и постојеће општинске службе нису у могућности да на задовољавајући начин пруже све неопходне услуге и изврше инспекцијски надзор, или то чине уз веома велики напор.

Председник Савета истиче да са инспекцијским службама министарстава које су организоване при овом округу, одржава редовне састанке, и да координира њихов рад у циљу спровођења и реализације планова рада које они добијају од стране њихових министарстава, али и да помогну у решавању проблема који се јављају на терену и који су овде изнети од стране чланова Савета.

Након дискусије ЗАКЉУЧЕНО ЈЕ

* Оцењује се као веома корисна иницијатива да се у градовима Краљево и Нови Пазар организују просторије у којима би се, у складу са законом, вршила провера општих функционалних компетенција кандидата који преко расписаних огласа конкуришу за рад у органима државне управе.
* Задужује се председник Савета да у сарадњи са градоначелником Града Нови Пазар и директором Службе за управљање кадровима, ради на операционализацији иницијативе.
* Прихвата се извештај који је по 2. тачки дневног реда поднео начелник Окружног штаба за ванредне ситуације Рашког управног округа и подржава се оцена да је сарадња овог штаба са штабовима ЈЛС у предходном периоду била добра и успешна, што треба унапређивати и у наредном периоду.

Седница је завршена у 12.30 сати.

ЗАПИСНИК САЧИНИО,

 Милоје Кундовић

 ПРЕДСЕДНИК САВЕТА

 РАШКОГ УПРАВНОГ ОКРУГА

 Стефан Аџић